**МОТИВИ**

за

приемане на Проект на Постановление на Министерския съвет за приемане на изменение и допълнение на Наредба за съдържанието, условията и реда за водене, поддържане и ползване на регистъра на приемно-предавателните станции на наземни мрежи, дейностите по чл. 151, ал. 1, т. 16 от Закона за устройство на територията и на уведомленията за разположени точки за безжичен достъп с малък обхват

**1.** В член 1, ал. 1, т. 2, след думата „територията“ се добавя „за приемно-предавателните станции по т. 1.“

**Мотиви:** Добавянето на текста е с оглед по-голяма яснота.

**2.** В член 4, ал. 1, т. 2 се правят следните изменения и допълнения:

**2.1.** В б. „б“, последната запетая и думите „както и височина над кота терен“ се заличават.

**2.2.** В б. „в“ думите „код на клетката и“ се заличават, а думата „определени“ се заменя с „определен“.

**2.3.** Буква „з“ се отменя.

**2.4.** Създава се б. „й“:

 „й) код на клетката, определен от оператора на електронната съобщителна мрежа.“

**2. 5.** Създава се б. „к“:

„к) височина над кота терен.“

**Мотиви:** Предложенията по т. 2.1, 2.2, 2.4 и 2.5 са редакционни и са с цел отделяне на данните на приемно-предавателните станции, които могат да се променят от данните, които са постоянни (напр. идентификационни данни на оператора на електронната съобщителна мрежа, местоположение, код на приемно-предавателната станция), за вписана вече в Регистъра станция.

В процеса на работа беше установено, че информацията за типа оборудване по член 4, ал. 1, т. 2, буква „з“, предоставяна в Регистъра, не е необходима за изпълнение на дейностите, свързани с ефективно използване на радиочестотния спектър по ЗЕС.

**3.** В чл. 6, т. 2 се правят следните изменения и допълнения:

**1.** В буква „б“ последната запетая и думите „както и височина над кота терен“ се заличават.

**2.** Създава се буква „е“ със следния текст:

„е) височина над кота терен.“.

**Мотиви:** Предложенията по т. 3.1 и 3.2 са редакционни и са с цел отделяне на данните на приемно-предавателните станции, които могат да се променят от данните, които са постоянни (напр. идентификационни данни на оператора на електронната съобщителна мрежа, местоположение, код на приемно-предавателната станция), за вписана вече в Регистъра станция.

**4.** В член 7 се правят следните изменения:

**1.** В ал. 1 след думите „приемно-предавателна станция“ се добавя „по чл. 137, ал. 1, т. 3, буква „з“ от Закона за устройство на територията“.

**2**. Алинея 3 се отменя.

**Мотиви:** Предложението в чл. 7, ал. 1 за добавяне натекста „*по чл. 137, ал. 1, т. 3, буква "з" от Закона за устройство на територията*,“ е с оглед прецизиране и постигане на съответствие с конкретната разпоредба от ЗУТ, касаеща приемно-предавателните станции.

Отпадането на ал. 3 е поради липса на необходимост от подаване на заявление за регистрация в случаите на реконструкция и основен ремонт по чл. 137, ал. 1, т. 3, буква „ж“ на съществуваща вече приемно-предавателна станция.

**5.** В чл. 8, ал. 2 след думите „необходимите данни“ се добавя „по чл. 5“, след думата „станция“ се добавя „от заявлението по чл. 7“, а думите „по чл. 7“ се заличават.

**Мотиви:** Измененията в чл. 8 са редакционни и са с цел прецизиране на разпоредбата, като се включва препратка към чл. 5 относно необходимите данни и препратка към чл. 7 относно заявлението.

**6.** В чл. 9, ал. 1 думите „14-дневен срок“ се заменят с „1-месечен срок“.

**Мотиви:** Изменението в чл. 9 е с цел привеждане в съответствие с изменение на Регламент (ЕС) 2020/1070 (чл. 3, параграф 3), в което срокът за уведомяване на националния компетентен орган за инсталацията на точка за достъп се променя на 1 месец, считано от инсталирането й.

**7.** Член 10се изменя така:

„Чл. 10. (1) В случай на промяна на данни по чл. 4, ал. 1, т. 2 и/или т. 3 на приемно-предавателна станция в резултат на реконструкция и основен ремонт по чл. 137, ал. 1, т. 3, буква „ж“ от Закона за устройство на територията, операторът на електронна съобщителна мрежа в 14-дневен срок от съобщението за издаването на документа по чл. 4, ал. 1, т. 3, буква „б“ подава заявление за промяна, като попълва актуализираните данни от заявлението по чл. 7.

(2) При промяна на данните по чл. 4, ал. 1, т. 2, буква „г“ - „к“ в случаи, различни от ал. 1 и/или промяна на данните по чл. 6, т. 2, буква „в“ - „е“, в случай че точката за безжичен достъп с малък обхват продължава да отговаря на разпоредбите на Регламент (ЕС) 2020/1070, операторът на електронна съобщителна мрежа попълва актуализираните данни в регистъра по чл. 1, ал. 1, като за попълването на актуализираните данни не се дължи такса.

**Мотиви:**

Преди приемането на Наредбата предприятията имаха задължение, наложено в разрешенията съгласно ЗЕС за ползване на радиочестотен спектър, да предоставят два пъти годишно актуални данни за пуснати в експлоатация базови станции. Тези данни касаят промени на техническите параметри, които са преди всичко софтуерни и не попадат нито в разрешителния режим за строеж, нито в дейностите по чл. 151, ал. 1, т. 16 от ЗУТ.

Предложението за изменение на чл. 10 е с оглед разграничение на случаите, при които е необходимо подаване на заявление за промяна в резултат на строителни дейности от такива, които не попадат в разрешителния режим за строеж, което ще доведе до намаляване на излишната административна тежест.

Заявление за промяна е необходимо само в случай на изменение на данните по чл. 4, ал. 1, т. 2 (технически параметри) и/или т. 3 (данни, свързани с разрешителния режим за строеж) при реконструкция и основен ремонт по чл. 137, ал. 1, т. 3, буква „ж“ от ЗУТ (трета категория строеж) на съществуваща приемно-предавателна станция (чл. 137, ал. 1, т. 3, буква „з„ от ЗУТ).

Като пример за информация, която не попада в разрешителния режим за строеж и която е необходима за изпълнение на правомощията на КРС по ЗЕС (свързана с ползването на радиочестотния спектър), може да се посочи софтуерната промяна на приемно-предавателна станция. Извършването на подобни софтуерни промени имат за цел промени в технология, носещи честоти, ширина на канала и др. С тази промяна ще се намали административната тежест за предприятията.

**8.** В член 11 се правят следните изменения и допълнения:

**8.1.** В ал. 1 след думите „член 7, 8 и 10“ се поставя запетая и се добавя „ал. 1“, а след думата „ срок“ се добавя „от заплащането на таксата по чл. 17“.

**8.2.** Добавя се нова ал. 2:

„(2) Попълването на данните по чл. 10, ал. 2 се извършва по образец, приет с решение на Комисията, като данните се обработват в 14-дневен срок от тяхното попълване.“

**8.3.** Досегашната ал. 2 става ал. 3 и в нея думата „непълноти“ се заменя с „нередовности“, адумата „непълнотите“ се заменя с „нередовностите“;

**8.4.** Досегашната ал. 3 става ал. 4 и в нея думата „непълнотите“ се заменя с „нередовностите“, а думите „ал. 2“ се заменят с „ал. 3“.

**Мотиви:** Предложението е с цел прецизиране на текста.

**9.** В чл. 12, ал. 1 думата „непълнотите“ се заменя с „нередовностите“, а думите „ал. 2“ се заменят с „ал. 3“.

**Мотиви:** Предложението е с цел прецизиране на текста.

**10.** В чл. 15, ал. 1 след думите „по чл. 4“ се поставя запетая и се добавя „ал. 1,“, а след думите „букви „а“ и „б““ се добавя „и чл. 6, т. 2, букви „а“ и „б““.

**Мотиви:** Осигуряване на прозрачност за разположените точки с малък обхват. Към момента данните по чл. 6, т. 2, букви „а“ и „б“ са публични в регистъра и е обосновано да бъде допълнен нормативният акт.

**11.** В член 17 след думите „по чл. 7, 8 и 10“ се поставя запетая и се добавя „ал. 1“.

**Мотиви:** Както е посочено в мотивите по т. 7, в случаи на промени в техническите параметри, които не попадат нито в рамките на строителните дейности по разрешителен режим, нито в дейности по „лекия“ режим по чл. 151, ал. 1, т. 16 от ЗУТ (информация за служебни цели на КРС) не е необходимо подаване на заявление за промяна (новата ал. 2 от чл. 10).

**12.** В член 18, ал. 1 думата „при“ се заменя с „в 7 дневен срок от“.

**Мотиви:** Предложението е с цел прецизиране на текста.

**13.** Добавя се следната преходна и заключителна разпоредба:

**„§ 6.** При необходимост за периода на актуализиране на регистъра по чл. 1, ал. 1, Комисията може да изиска от операторите на електронни съобщителни мрежи да подават данните по чл. 10, ал. 2 на електронен носител за период не повече от шест месеца.“

**Мотиви:** Предложението за добавяне на преходната и заключителна разпоредба има за цел да продължат да се събират актуализирани технически данни в периода докато тече процесът по промяна на функционалността на Регистъра.